钦定古今图书集成/方舆汇编/职方典/第1125卷 > 《重修崇阳城记》汪宗伊
## 钦定古今图书集成/方舆汇编/职方典/第1125卷 > 《重修崇阳城记》汪宗伊

皇上登极之岁，诏“天下郡县成城，睿智远览，至仁遍
覆，海隅苍生，尽措之久安长治之域也。”于是监牧之
良，祗承德意惟谨。万历元年，巡抚都御史赵公贤巡
行城崇阳，檄武昌推官程君正谊经度之。周览山川，
定其广袤，以学偏左，拓其左隅，亦相土之宜也。后缩
三之一，惟城之便。程君摄县，垒城石三尺许，民宜之。
谯君田龙以“兴国”知州来治县事代之谯君料丁
粮，赋市廛。民方虑始工坚，即城壮矣，乃棘其欲。春雨
浸淫，城坏无遗。堵周君应中继之，令行禁止。取径再
域，民不敢怠。又兴他役，遂辍前功。黄君学曾宰醴陵，
有岂弟声。吏部奏移崇君，廉民疾苦，一意休息，行之
期年，庶民可用矣。力请各邑修城之羡金，不得。又请
发仓廪，又议鬻馀地以济民之急，民亦鼓舞竞劝。暮
春东作，又弛役，俾尽力南亩，农隙庸之，必殚心思。以
石为城，缝衔以石，筑之以土，冯冯坚实。其高二寻，基
之厚二丈，面之广半之，周一千三百三十步有奇，垒
甓为女墙，甃石为四门，门之上各覆以楼，以备守御。
崇阳自唐天宝为县，洪武甲辰开设，二百有馀年矣，
至是始克有城，不亦艰哉！《春秋》凡城悉书，体国经野，
莫急于斯，以重民力，以寓褒贬。若莒城之恶，城沂之
美，直书其事，得失炳焉。是役也，天子命之城墉言言，
容保无疆邑令处财力俱竭之馀，兴已成复颓之工，
乃能不拂民情，不夺农时，事期底绩，不愆于素，此《春
秋》之所褒也。城成，役者忘其劳，居者安其佚，士民商
贾，咸德君经营之善，相与歌帝力于何有。予闻国以
人心为城，时方令则壤平赋蠲逋裁费，以利用厚生。
盖固本宁邦之道，与设险域民之义，相为经纬也。君
廉静节爱，民悦易使，既已成效，其益之无倦，须之迟
久，使民生乐利，风俗纯美，百姓亲睦，众心成城，四境
之内，隐然天险不可升也。仲山甫城齐，而《诗》勖之曰：
“天子是若，必如是而后有以钦若圣心，永树保障之